b"\n_START_ARTICLE_\nTukharistan\n_START_PARAGRAPH_\nTukharistan o Tokharistan \xc3\xa9s una regi\xc3\xb3 (no va existir mai un estat unificat al Tukharistan) al sud del curs mitj\xc3\xa0 i superior de l'Oxus. Incloia Balkh, Talakan del Tukharistan, Banow i Walwalidj. En el seu significat m\xc3\xa9s gran inclouria les prov\xc3\xadncies modernes de Faryab, Jowzjan, Balkh, Samangan, Kunduz, Takhar i Badakhshan. El seu nom deriva sens dubte del poble anomenat a les fonts cl\xc3\xa0ssiques com tokharoi (tocaris); els tukharis de Bactriana parlaven una llengua indo-iraniana emparentada al saka. No obstant a l'arribada dels \xc3\xa0rabs a la segona meitat del segle VII no est\xc3\xa0 clar que la poblaci\xc3\xb3 es consider\xc3\xa9s a si mateixa toc\xc3\xa0ria. Balkh no obstant \xc3\xa9s esmentada el 650 en una incursi\xc3\xb3 com Medina Tukhara. El pelegr\xc3\xad xin\xc3\xa8s Hiuen Tsang esmenta el pa\xc3\xads dels tocaris com la terra de T'u-hu-lo, per\xc3\xb2 separa l'oriental, que situa a l'est de Hotan, de l'occidental on diu que hi havia 27 petits principats que s'estenien en part al nord de l'Oxus fins al congost de Buzgala (a la ruta de Tirmidh a Kish i cap a la Sogdiana)._NEWLINE_Se sap que la llengua local es va mantenir durant uns segles i s'han trobat darrerament documents que ho demostren, consistents en els arxius del pr\xc3\xadncep de Simidjan i Rub (al sud-est); el document m\xc3\xa9s modern \xc3\xa9s del 781 i el m\xc3\xa9s antic al final del segle V; hi ha una persona que \xc3\xa9s descrita com el yabghu del Heftal i el khar (sobir\xc3\xa0) de Rob, l'escriv\xc3\xa0 dels senyors de l'Heftal, el jutge del Tukharistan i del Ghardjistan._NEWLINE_Sota domini del califat el Tukharistan comprenia les terres a l'est i oest de Balkh; el pa\xc3\xads es dividia en Alt Tukharistan o Superior (al-Ulya) i l'Inferior (al-Sufla); el primer era a l'est de Balkh i fins a l'oest de Djaybun i en algunes fonts s'estenia al nord del riu Oxus per\xc3\xb2 en altres es concretava en les terres al sud del riu; el segon era a l'oest de Balkh. Algunes fonts situen el Shuman i Akharun (al nord de l'Oxus) dins al Tukharistan sense especificar si Superior o Inferior. Bamiyan \xc3\xa9s considerada tamb\xc3\xa9 dins el Tukharistan en alguna font. Per al-Ishtakri que limita m\xc3\xa9s l'extensi\xc3\xb3 del pa\xc3\xads, eren les terres a l'est de Balkh i a l'oest del Badakhxan, al sud de l'Oxus i al nord de l'Hindu Kush. La capital era Talakan del Tukharistan i les principals ciutats Walwalidj i Andarab._NEWLINE_Quan hi van arribar els \xc3\xa0rabs a la segona meitat del segle VII van trobar a la zona diversos petits pr\xc3\xadnceps locals per\xc3\xb2 l'\xc3\xbanic amb cert poder era el sobir\xc3\xa0 dels heftalites (Hayatila, en singular Haytal) que dominava al nord de l'Hindu Kush. Els hefatlites havien conquerit el Tukharistan al segle V per\xc3\xb2 no se sap qui hi manava abans. Un yagbhu \xc3\xa9s esmentat com a rei del Tukharistan en aquestos primers anys i era d'origen turc karluk, si b\xc3\xa9 al-Tabari distingeix entre el Tukharistan i la terra del yabghu o djanghu que potser nom\xc3\xa9s exercia una hegemonia sobre els petits pr\xc3\xadnceps. Els \xc3\xa0rabs temien no obstant aquesta for\xc3\xa7a; pensaven que amb ajut heftalita o xin\xc3\xa8s el fill de Yezdegerd III, Firuz, podia intentar recuperar l'antic estat sass\xc3\xa0nida; el 667 el governador Ziyad ibn Abihi va enviar al general al-Hakam ibn Amr al-Ghifari a fer una incursi\xc3\xb3 al Tukharistan Inferior i al Ghardjistan, travessant l'Oxus cap a al \xc4\x8caghaniyan per expulsar a Firuz cap a territori xin\xc3\xa8s; el 671 Rabi ibn Ziyad al-Harithi va conquerir Balkh i va travessar altre cop el \xc4\x8caghaniyan per\xc3\xb2 despr\xc3\xa9s les revoltes internes al califat no van permetre consolidar les posicions \xc3\xa0rabs al Tukharistan i aquest va restar lliure un temps m\xc3\xa9s. El 705 el governador del Khurasan Kutayba ibn Muslim al-Bahili (705-715), va arribar a la zona i va topar amb Tarkhan Nizak, el cap dels heftalites que tenia centre a Badghis. Kutayba no sabia si Nizak era molt poder\xc3\xb3s i prudentment va optar per fer la pau a canvi d'ajut militar per la seva campanya a la Transoxiana (706-709). El 709 Nizak va intentar aturar la progressi\xc3\xb3 \xc3\xa0rab i va iniciar una revolta aixecant als caps heftalites i turcs de la regi\xc3\xb3 de l'Oxus superior contra Kutayba; Nizak es va aliar amb el Kabulshah. Per\xc3\xb2 Kutayba, amb l'ajut del seu germ\xc3\xa0 Abd al-Rahman, va derrotar a Nizak i els seus aliats (710); li va prometre l'aman o perd\xc3\xb3, i Nizak es va entregar; per\xc3\xb2 fou executat per orde directe del governador general al-Hajjaj ibn Y\xc3\xbassuf. Tamb\xc3\xa9 els pr\xc3\xadnceps del Tukharistan foren sotmesos. Balkh va esdevenir centre del poder \xc3\xa0ran i el control musulm\xc3\xa0 al Tukharistan Inferior va quedar assegurat. Tot i aix\xc3\xad la revolta d'al-Harith ibn Suraydj (734) va agafar el control de Balkh i va tenir el suport dels pr\xc3\xadnceps locals que enviaven ambaixades repetides a la Xina demanant ajut (ambaixades que encara van seguir despr\xc3\xa9s de la batalla de Talas del 751). Al-Harith es va aliar als t\xc3\xbcrgesh o Turcs Occidentals i els turcs sembla que eren un part important dels pobles que vivien al Tukharistan. Els Hudud al-alam esmenten als turcs khallukh o khardukh com un dels pobles que vivien a les estepes del Tukharistan._NEWLINE_A partir del 750 Balkh i el Tukharistan foren governades per oficials enviats des d'Iraq per\xc3\xb2 a l'inici del segle IX foren agregades al gran govern del Khurasan que van governar els tah\xc3\xadrides del Khorasan. De fet el Tukharistan va restar en mans de les petites dinasties locals entre els quals van destacar els Abu Daw\xc3\xbadides (Banidj\xc3\xbarides) que controlaven Banow i Pandjhir amb mines de plata que els permetien encunyar les seves pr\xc3\xb2pies monedes; l'emir Abu Dawud Muhammad va regnar a Balkh fins al 899; probablement una branca de la fam\xc3\xadlia governava al nord de l'Oxus al Khuttal o Khuttalan i s'hi va mantenir fins al segle X._NEWLINE_Despr\xc3\xa9s dels Abu Daw\xc3\xbadides el Tukharistan va ser part dels dominis dels sam\xc3\xa0nides, gazn\xc3\xa8vides i selj\xc3\xbacides; al segle XII Tukharistan i Badakhxan foren incorporats als territoris d'una branca dels g\xc3\xbarides centrada a Bamiyan, i que fou eliminada pels khwarizmshahs. Sota els mongols el nom Tukharistan es va deixar d'utilitzar."